MARKUS 5:21-43 – Bybelskool
Written by Chris van Wyk on Jun 21, 2021 . Posted in Leesrooster-2021.
5:24 Elkeen wat al 'n dodelike siek kind gehad het, sal weet wat hierdie situasie aan 'n ouer kan doen. Jesus reageer dus onmiddellik en gaan saam met Jaïrus terwyl die groot skare ook die pad vat na Jaïrus se huis.
5:25-27 Die vrou wat twaalf jaar lank aan bloedvloeiing (menoragie) gely het, het deur die skare gebeur en sy bo-kleed aangeraak. Markus wy 'n bietjie meer as Lukas uit oor haar uitmergelende lyding met dokters wat haar nie kon help nie. Sy het alles verloor in die proses. Dit het haar niks gebaat nie, en sy was eerder slegter daaraan toe. Haar toestand was wel nie direk lewensbedreigend nie, maar in terme van die chroniese permanente aard daarvan het dit enige lewensvreugde uit haar getap.
5:34 Markus fokus in Jesus se gesprek met haar ook op haar geloof, maar anders as Lukas staan haar genesing vir hom in die eerste plek voorop. In die tweede plek praat hy egter ook van die vrede wat sy nou kan hê op haar verdere lewenspad. Hy voeg by dat dit nie net 'n korttermyn oplossing sou wees nie: "Wees genees van hierdie siekte van jou." Sy wou nie weer daaraan ly nie.
5:36 Interessant is dat Markus sê dat Jesus "toevallig gehoor het wat vertel word". Die Griekse frase kan egter ook vertaal word dat Jesus "geïgnoreer (parakouō) het wat vertel word" of soos die NET Bible dit vertaal: "paying no attention to what was said". Dit maak sy opdrag aan Jaïrus nog meer spesifiek dat hy nie moet steur aan wat ander sê aan die gang is nie, maar wat Jesus besig is om te doen: "Moenie vrees nie, glo net."
5:38-40 Jesus kom toe by die huis en sien die rumoer en mense, waarskynlik roubeklaers, wat baie huil en weeklaag, selfs binne die huis. Hy gaan toe in en betig hulle dat hulle ontsteld is en huil, want in sy oë het die kind nie gesterf nie, maar slaap sy net (vgl Joh 11:11-14). Toe hulle hom uitlag – 'n teken van hulle ongeloof – het Hy almal uitgestuur en net die pa en ma en sy dissipels – waarskynlik die binnekring – in die kamer waar die kind was, toegelaat.
5:43 Jesus het hulle uit deernis met die dogtertjie egter streng opdrag gegee om haar nie in die publiek bloot te stel deur oral daarvan te vertel nie, en vir haar te sorg deur vir haar iets te gee om te eet.
Die twee verhale leen hulle uitstekend om te praat oor hoe geloof prakties werk. Die tekste fokus op die rol van geloof in die genesing – beide die amper outomatiese geloof van die vrou wat aan bloedvloeiing gely het, en die amper sterwende geloof van Jaïrus, soos ons veral in die volgende perikoop sal raaksien.
Die sleutel tot genesing lê egter op 'n ander plek, in die verhouding met en afhanklikheid van Jesus self. Wanneer geloof op Hom gerig is, kom God se krag in werking.
Alan Cole (kommentaar op Markus) beskryf dit so:
"The one condition of God's working is that we trust him: this is not an arbitrary demand, but a demand necessarily springing from the very nature of the relation between Godhead and humanity. We are called to trusting, dependent love and obedience, for this is the biblical meaning of faith, not merely intellectual assent. Such faith is the only fitting expression of our helplessness, and the only fitting acknowledgment of God's power; and so it is an essential to salvation, though it is only the means of God's working, and not the source. This is what distinguishes the miracles of Jesus from so-called 'faith healings' brought about by mechanical psychological means alone: this is also what distinguishes them from mere magic, with no moral or religious content."
Hier is 'n verhaal uit die lewe van Joni Eareckson Tada in gesprek met iemand wat haar van 'n gebrek aan geloof beskuldig het. Dit help ons die ander kant van geloof – om God te vertrou selfs al word jy nie genees nie:
Die verhaal van Joni Eareckson Tada (Joni. The unforgettable story of a young woman's struggle against quadriplegia & depression, wat ook die basis vir 'n rolprent oor haar lewe gevorm het) is vir baie van u bekend. Sy het op 18 jarige ouderdom in 'n duik-ongeluk 'n kwadrupleeg geword (1967), en uiteindelik na 2 jaar se ontwrigtende worsteling, haar gebrek te bowe gekom en 'n loopbaan van skilder en skryf gevolg, met baie groot sukses. Sy is 'n gewilde spreker wat haar geloof in Jesus op innemende manier verwoord en baie mense aangeraak het met haar boodskap van hoop.
Sy is onlangs deur 'n volgende fase van toetsing, met borskanker, waarna sy die boek – A Place of Healing: Wrestling with the mysteries of suffering, pain and God's Sovereignty – geskryf het. Sy vertel in dié nuwe boek van 'n jongman David wat haar een oggend na 'n diens bygedam het, vir haar gebid het, en toe verras was dat sy nie genees is nie. In die gesprek wat daarna gevolg het, het hy haar beskuldig dat sy sonde in haar lewe moes hê, anders sou sy gesond geword het. Joni het op haar kenmerkende innemende manier geantwoord, nee, dit is nie die geval nie.